Di beide Wörter  gang  u  gääb  si Adjektiiv! Miir sin is hüt gwanet, das di Adjektiiv d Ändig  -ig  hei:  gängig u gäbig  verschtienge mer vo üsem hütige Schpraachbruuch uus besser. I dr aute dütsche Schpraach het me viiu Adjektiiv uf zwo Aarte chönne mache, entwäder uf - e  oder uf  -ig . Näbe  gengic  hets auso  genge  ggää u näbe  gebic gebe.  Di Foormen uf - e  hei schpeeter das Ändigs-e meischtens verloore. Hüt si si bis uf Räschten us em Schriftdütsche verschwunde:  geraum  näbe  geräumig  u  bequem  gits zum Bischpiiu no. Im aute Bäärndütsche hets non e ganzi Zilete ggää:  gschprääch  näbe  gschpräächig, gfrääss  näbe  gfräässig, gnooss  näbe  gnöössig, bhääb  näbe  bhäbig  u äbe  gang  u  gääb  näbe  gängig  u  gäbig .